Bedo manuang Yuang Pasa. Buruak. Lapau lah rami dan inyo rintang bamanuang sae. Sakali-sakali manarawang jauh, bantuak barek bana babannyo.
“Dek a Yuang, buruak manuang mah.”
“Malano ndak ciek duo ka den pikian doh,” jawek Pasa.
“Iyo apo tu jan dimakan surang, struk beko.”
Bakatolah Yuang Pasa bahasonyo adiaknyo nan bungsu lah tamaik kuliah. Ijazah dapek, nak bujang tu babaliak pulang. Malapor bakeh mandeh jo bapak. Ka Buyuang Pasa sakalian.
Apo garan nan dilapor, wee alun dapek karajo. Lah dimasuakan lamaran kanin kamari, alun ado panggilan.
“Kok karajo surang baanye tuen Pasa,” kato Tembang.
Tembang nan anak kuliahan tu kini yo lah karajo surang. Wee batanam manggih. Lah panen sakali, dibali dek toke dari Situjuah, manggih tu diekspor ka Cino. Badagok juo Tembang dapek piti. Manih galak nak bujang tu, elok iruik rokok-e.
“Kalau ka usaho surang manga sikolah tinggi-tinggi,” kato Malano.
“Disiko salah tu makin gadang. Dalam pangana tue -tuen tamaik kuliah jadi pns kalau ndak karajo di bank jo pt semen padang. Itu se sabalik nagari pangana. Bara ka talok. Bara banalah lowongannyo. Snek2 pns snek2 semen padang. Indak bajalan kincia-kincia. Dek apo tu? Sajak sikolah lah baharok an anak bisa karajo sinan. Basanjuang-sanjuang anak, elok-elok kuliah nak kok tamaik yo jadi pns juo lah atau karajo di bank, di pt semen rancak bana, gilo mah,” kato Tembang basumangaik.
“Tapi sabana rami nak jadi pns Mbang, tu tando katuju mah,” kato Malano liak.
“Den suai jo Tembang,” kato Pakiah.
“Bia wak agiah contoh, tu nan manjua kurisi dipan sice sagalo parabot tu, sarjana teknik mah, nan di pasa, dakek simpang tu, ampiah 70 juta sabulan dapek deknyo, jadi sarjana tu untuak wawasan bukan untuak jadi pns. Nan batoko bangunan dakek terminal bitu juo. Nan labiah ebat ado namoe gojek wak kan bi tau mah. Sarjana tu. Ko nan manjua randang onlin tu, nak gadih tuh tamaik UI tu, ndak ado pangana pns tu lai doh. Kini ba usaho surang. Ado anggapan ndak ba ijazah bisa juo mah. Kok bisa manga tuen-tuen bamanuang di lapau ko sapagi kini? Jan mengecek juo lai.” Sabana tarang utak Tembang sakali ko.
“Jadi adiak den ko baa ko?”
“Tuan Pasa jan paragu. Kan lah dicuboe malamar karajo ndak dapek. Kini buek lapangan karajo lai. Tanam manggih mode den ko. Tanah lai laweh tapi indak bagarap. Indak inyo mancangkua doh. Caliak2 senyo. Bisuak den baok ka Sitijuah lu, sudah tu olah lahan lai, kayo buliah.”
“Lai ka namuah nyo ye. Manjo dek sikolah.”
“Inyo ndak manjo gai doh, keluarga nan mamanjoan, ba umbuak-umbuak juo. Tuka pangana lai. Mulai bisuak basigiro lah.”
“Bara modalnyo Tembang?”
“Indak maha gai doh. Pado abih piti dek mancari karajo ancak buek karajo, gaji urang. Baa kok muno surang-surang ko?” Kato Tembang.
Tabukak pangana Pasa. Tanah lai laweh, modal lai stek, dalam ati kalau adiaknyo ndak nio, inyo lai ka baladang manggih.
“Jadi bisuak wak pai.”
“Suka Oom, gitu dong. Tarang matoari sapagi ko mah. Teh talua den bayia li dek tuen,” kecek Tembang. (malin kapalo koto)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ban_Latn min_Latn min_Latn min_Latn min_Latn